DIE SABBATSRUS - Afrikanervolksparty
Gepubliseer op 16 September 2018 | Geskryf deur Hannes Ollewagen | | | Trefslae: 229
Die tydperk waarin ons leef word aan sy gebrek aan respek gekenmerk. Mense het min respek vir mekaar, min selfrespek en ewe min respek vir God. Indien ons respek vir God gehad het, sou ons ook dit wat Hy geskape het en dit wat Hy self geheilig het, met respek behandel het. Ons lees in Exodus 20:11 hoedat God self op die Sabbat gerus het. Ons lees ook dat Hy hierdie dag geseën en geheilig het. Hoe besonders en kosbaar moet dit nie vir Hom wees om dit te seën en te heilig nie? “Want in ses dae het die HERE die hemel en die aarde gemaak, die see en alles wat daarin is, en op die sewende dag het Hy gerus. Daarom het die HERE die sabbatdag geseën en dit geheilig.”
Hoeveel van ons onderhou nog waarlik die Sabbatdag in liggaam en gees en gedenk dit as ‘n dag wat deur God geseën en geheilig is? Dit is nie ‘n dag wat bedoel is om net gou by die kerk ‘n draai te gooi en van die res van die dag ‘n plesierigheid te maak nie. Dit is ‘n dag wat bedoel is om aan God gewy te word. ‘n Dag waarin ons vir Hom geheilig moet wees, afgesonder moet wees van ons wêreldse sake. ‘n Dag waarin ons in ons in liggaam en gees moet rus, maar ook gedurig onsself tot Hom moet wend. Dit is dalk die perfekte dag waarop ek moet stil raak en myself die vraag afvra oor hoe my lewe die afgelope week voor God se Aangesig gelyk het? En dit is boonop die perfekte tyd om die week wat vir my voorlê met God uit te klaar en na Sy wil te vra in die besluite wat ek moet neem, en dies meer. Dit is die perfekte dag om seker te maak dat my lewe nog op koers is na die ewige rus wat op diegene wag wat God waarlik liefhet en as hul God aanbid en eer.
Jesaja 56 getuig ewe kragtig oor die kosbaarheid van die onderhouding van die sabbat in die oë van God. “Welgeluksalig is die mens wat dit doen en die mensekind wat daaraan vashou; wat die sabbat hou, sodat hy dit nie ontheilig nie, en sy hand terughou, dat dit geen kwaad doen nie.” (:2). En dan is die onderrigting in hierdie verband uit Jesaja 58 onder die opskrif “Valse en ware godsdiens” ‘n ware kleinood. “As jy jou voet terughou van die sabbat – om nie jou sake op my heilige dag te doen nie, en as jy die sabbat ‘n verlustiging noem en die heilige dag van die HERE hooghou; en as jy dit eer deur nie jou gewone gang te gaan nie, nie geleentheid vir jou sake soek of ydele taal spreek nie; dan sal jy jou verlustig in die HERE, en Ek sal jou laat ry oor die hoogtes van die aarde en jou laat geniet die erfdeel van jou vader Jakob; want die mond van die HERE het dit gespreek.” (:13&14).